FI Euroopan unionin virallinen lehti C 220/1

CESSDA ERICin PERUSSÄÄNTÖ

(2017/C 220/01)

JOHDANTO

Belgian kuningaskunta,

Tšekin tasavalta,

Tanskan kuningaskunta,

Saksan liittotasavalta,

Helleenien tasavalta,

Ranskan tasavalta,

Unkari,

Alankomaiden kuningaskunta,

Itävallan tasavalta,

Slovenian tasavalta,

Slovakian tasavalta,

Ruotsin kuningaskunta,

Ison-Britannian ja Pohjois-Irlannin yhdistynyt kuningaskunta,

Norjan kuningaskunta,

jäljempänä ’jäsenet’, ja

Sveitsin valaliitto,

jäljempänä ’tarkkailijat’, jotka

KATSOVAT, että jäsenet ovat vakuuttuneita siitä, että pääsyn järjestäminen yhteiskuntatieteellisiin tietoihin ja metatietoihin on olennaisen tärkeää, jotta ymmärtäisimme yhteiskuntaan nykyisin kohdistuvia keskeisiä haasteita ja käynnissä olevia yhteiskunnan prosesseja sekä niihin liittyviä ongelmia ja saatavilla olevia ratkaisuja;

KATSOVAT, että eurooppalaisten yhteiskuntatieteellisten tietoarkistojen konsortio (CESSDA) pohjautuu nykyisiin jäsenmaiden kansallisiin palveluihin ja lujittaa ja laajentaa yleiseurooppalaista yhteistyötä yhteiskuntatieteellisten tietoarkistojen tutkimuksen ja kehittämisen alan tiiviin yhteistyön avulla sekä tieteellisistä että taloudellisista syistä;

OTTAVAT HUOMIOON, että jäsenet pyrkivät lisäämään huippuosaamista ja tehokkuutta eurooppalaisessa yhteiskuntatieteellisessä tutkimuksessa sekä laajentaa mahdollisuuksia saada helposti käyttöön tietoa ja metatietoa rajoista huolimatta;

PALAUTTAVAT MIELEEN, että Euroopan tutkimusinfrastruktuurien strategiafoorumi (ESFRI) on tunnustanut CESSDAn ja sisällyttänyt sen ESFRIn etenemissuunnitelmaan (2006);

KATSOVAT, että Saksa pyrkii osallistumaan lisäksi rahoittamalla erityisiä CESSDA-tehtäviä, joita saksalaisen palveluntarjoajan on määrä suorittaa;

PYYTÄVÄT Euroopan komissiota perustamaan CESSDA-infrastruktuurin eurooppalaisena tutkimusinfrastruktuurikonsortiona (CESSDA ERIC) 25 päivänä kesäkuuta 2009 annetun neuvoston asetuksen (EY) N:o 723/2009 nojalla,

OVAT SOPINEET SEURAAVAA:

1 LUKU

YLEISET SÄÄNNÖKSET

1 artikla

Nimi, kotipaikka ja työkieli

1. Eurooppalaisten yhteiskuntatieteellisten tietoarkistojen konsortion, jäljempänä ’CESSDA’, oikeudellisena muotona on asetuksella (EY) N:o 723/2009 perustettu eurooppalainen tutkimusinfrastruktuurikonsortio, jäljempänä ’ERIC’, ja sitä kutsutaan nimellä CESSDA ERIC.

2. CESSDA ERICin sääntömääräinen kotipaikka on Bergen, Norja.

3. CESSDA ERICin työkieli on englanti.

2 artikla

Tehtävä ja toimet

1. CESSDA ERIC on hajautettu tutkimusinfrastruktuuri, joka yhdistää toisiinsa jäsenten, tarkkailijoiden ja muiden kumppanien yhteiskuntatieteelliset tietoarkistot. CESSDA ERICillä ei ole omia tietoarkistoja.

2. CESSDA ERICin tehtävänä on tarjota hajautettu ja kestävä tutkimusinfrastruktuuri, jonka avulla tiedeyhteisö voi tehdä laadukasta yhteiskuntatieteellistä tutkimusta, jolla edistetään yhteiskuntaan nykyisin kohdistuvien keskeisten haasteiden tehokasta ratkaisemista ja helpotetaan yhteiskuntatieteiden opetusta ja opiskelua.

3. CESSDA ERIC toimii voittoa tavoittelematta. CESSDA ERIC voi kuitenkin harjoittaa rajoitettua taloudellista toimintaa edellyttäen, että tämä toiminta liittyy läheisesti sen pääasiallisiin tehtäviin eikä vaaranna niiden suorittamista.

4. CESSDA ERIC täyttää tehtävänsä edistämällä standardien, säännöstöjen ja parhaiden ammattikäytäntöjen kehittämistä ja koordinointia, mukaan luettuna tietojen jakeluun ja tiedon hallintaan liittyvä koulutus. Tarvittaessa CESSDA ERIC lisää infrastruktuuriin myös uusia tietolähteitä.

5. CESSDA ERIC edistää laajempaa osallistumista tutkimusinfrastruktuuriin. Helpottaakseen niiden maiden mukaantuloa, jotka hakevat tukea yhteiskuntatieteellisten tietoarkistojensa kehittämiseksi edelleen, CESSDA ERIC järjestää koulutustapahtumia sekä vakiintuneiden ja potentiaalisten palveluntarjoajien välisiä vaihtoja.

2 LUKU

JÄSENYYS

3 artikla

Jäsenyys

1. Seuraavista tahoista voi tulla CESSDA ERICIn jäseniä, tai ne voivat liittyä siihen tarkkailijoina, joilla ei ole äänioikeutta:

a) unionin jäsenvaltiot,

b) assosioituneet maat,

c) muut kolmannet maat kuin assosioituneet maat,

d) hallitustenväliset järjestöt.

Tämän perussäännön liitteessä 1 on luettelo jäsenistä, tarkkailijoista ja palveluntarjoajista CESSDA ERICin perustamispäivänä. Johtaja päivittää kyseistä liitettä CESSDA ERICin osallistujien muutosten mukaisesti.

2. Uusien jäsenten ja tarkkailijoiden liittyminen ja eroaminen sekä jäsenyyden tai tarkkailijan aseman päättyminen tapahtuvat 5 ja 6 artiklan mukaisesti.

3. CESSDA ERICin jäseninä on oltava vähintään yksi unionin jäsenvaltio ja kaksi muuta maata, jotka ovat joko unionin jäsenvaltioita tai assosioituneita maita.

4. Jäsenillä on seuraavat oikeudet:

a) käyttää CESSDA ERICin tuotemerkkiä, joka kattaa kaikki CESSDAn tai CESSDA ERICin kuvalliset tai ääntä sisältävät esitysmuodot, jotka yhdistävät sanat, raportin, tuotteen tai palvelun CESSDA ERICiin;

b) nimetä yksi tai useita edustavia tahoja;

c) osallistua yleiskokouksien istuntoihin ja äänestää niissä;

d) antaa palveluntarjoajille, sellaisina kuin ne määritellään 11 artiklan 2 kohdassa, oikeus i. osallistua CESSDA ERICin koulutustilaisuuksiin ja niihin liittyviin toimintoihin; ii. käyttää CESSDA ERICin ohjelmistoja, väliohjelmistoja ja työkaluja, jotka on kehitetty CESSDA ERICin kanssa tehdyn sopimuksen puitteissa; iii. käyttää monikielistä yhteiskuntatieteellistä asiasanastoa (ELSST);

e) osallistua palveluntarjoajien foorumiin, josta määrätään 11 artiklassa;

5. Jäsenillä on seuraavat velvollisuudet:

a) maksaa yleiskokouksen päättämän rahoituskaavan mukainen osuus CESSDA ERICin budjettiin;

b) nimetä palveluntarjoaja, joka tarjoaa CESSDA ERIC -palveluja niiden kotimaassa ja eri puolilla Eurooppaa;

c) hankkia rahoitus, jotta nimetty palveluntarjoaja voisi täyttää liitteessä 2 vahvistetut vaatimukset;

d) edistää standardien käyttöönottoa kansallisissa yhteiskuntatieteellisissä tietoarkistoissa;

e) tarjota tekniset infrastruktuurit, joiden avulla tietoja ja palveluja voidaan käyttää;

f) edistää palvelujen käyttöönottoa jäsenen tutkijoiden parissa ja kerätä käyttäjien palautetta ja vaatimuksia;

g) tukea kansallisten yhteiskuntatieteellisten tietoarkistojen integrointia ja tarvittaessa käynnistää niiden integrointi, mukaan lukien niiden integrointi keskenään ja muiden jäsen- tai tarkkailijamaiden vastaavien tietoarkistojen kanssa.

4 artikla

Tarkkailijat

1. Tarkkailija on maa tai hallitustenvälinen järjestö, joka joko valmistautuu jäsenyyteen tai joka ei kansallisista syistä voi tulla jäseneksi mutta haluaa antaa panoksensa ja osallistua CESSDA ERICin toimintoihin.

2. Tarkkailijoilla on seuraavat oikeudet:

a) käyttää CESSDA ERICin tuotemerkkiä maininnalla ”tarkkailija”;

b) nimetä yksi tai useita edustavia tahoja;

c) osallistua yleiskokouksen istuntoihin ilman äänioikeutta;

d) mahdollisuus saada CESSDA ERICiltä suoraa tukea järjestelmiensä, prosessiensa ja palvelujensa kehittämiseen;

e) antaa palveluntarjoajilleen oikeus i. osallistua CESSDA ERICin koulutustilaisuuksiin ja niihin liittyviin toimintoihin; ii. käyttää CESSDA ERICin ohjelmistoja, väliohjelmistoja ja työkaluja, jotka on kehitetty CESSDA ERICin kanssa tehdyn sopimuksen puitteissa; iii. käyttää monikielistä yhteiskuntatieteellistä asiasanastoa (ELSST);

f) osallistua palveluntarjoajien foorumiin, josta määrätään 12 artiklassa;

3. Tarkkailijoilla on seuraavat velvollisuudet:

a) maksaa osuus budjettiin siten kuin yleiskokous on asiasta päättänyt ja hakuprosessin yhteydessä on sovittu;

b) suorittaa toimet, joista on sovittu tarkkailijaksi hyväksymisen yhteydessä;

c) nimetä palveluntarjoaja, joka tarjoaa CESSDA ERIC -palveluja tarkkailijoiden kotimaassa ja eri puolilla Eurooppaa, jos näistä palveluista on sovittu kyseisen tarkkailijan osalta;

d) hankkia rahoitus, jotta mahdollisesti nimetty palveluntarjoaja voisi täyttää liitteessä 2 vahvistetut vaatimukset.

5 artikla

Liittyminen

1. Tämän perussäännön tultua voimaan mikä tahansa 3 artiklan 1 kohdassa mainittu taho voidaan hyväksyä jäseneksi tai tarkkailijaksi. Yleiskokous hyväksyy liittymisen kahden kolmasosan enemmistöllä annetuista äänistä. Liittymisen edellytyksenä on, että kyseinen taho voi antaa myönteisen panoksen 2 artiklassa tarkoitettuihin CESSDA ERICin tehtäviin ja toimintoihin ja sen voidaan odottaa täyttävän 3 artiklan 5 kohdassa ja 4 artiklan 3 kohdassa vahvistetut velvollisuudet. Jäsenyyttä tai tarkkailijaksi tulemista koskevat hakemukset osoitetaan johtajalle, joka antaa yleiskokoukselle neuvoja siitä, olisiko hakemus hyväksyttävä.

2. Liittyvä jäsen tai tarkkailija ehdottaa ja valitsee johtajan pyynnöstä palveluntarjoajan, joka vastaa palveluntarjoajan tehtävien suorittamisesta.

3. Johtaja pyytää neuvoja neuvoja-antavalta tiedekomitealta ja palveluntarjoajien foorumilta ennen ehdotetun palveluntarjoajan hyväksymistä tai hylkäämistä.

6 artikla

Jäsenen tai tarkkailijan eroaminen sekä jäsenyyden tai tarkkailijan aseman päättyminen

1. Jäsenet tai tarkkailijat voivat erota jäsenyydestä tai tarkkailijan asemasta ilmoittamalla siitä kuusi kuukautta aikaisemmin. Ilmoitus annetaan kirjallisesti ja se osoitetaan johtajalle. Jäsenet ja tarkkailijat eivät voi erota neljän ensimmäisen vuoden aikana tultuaan jäseneksi tai saatuaan tarkkailijan aseman, ellei yleiskokous poikkeuksellisista syistä hyväksy lyhyempää aikaa.

2. Mahdolliset maksamatta olevat osuudet on maksettava ja muut velvollisuudet on täytettävä, ennen kuin jäsenyydestä tai tarkkailijan asemasta eroaminen tulee voimaan. Palveluntarjoajalle kuuluva, CESSDA ERICin rahoittama omaisuus on mahdollisuuksien mukaan palautettava CESSDA ERICille.

3. Yleiskokous voi kahden kolmasosan enemmistöllä annetuista äänistä tehdä päätöksen jäsenyyden tai tarkkailijan aseman päättymisestä, jos jäsen tai tarkkailija rikkoo perussääntöä, sovellettavia säädöksiä tai ei kykene täyttämään jäsenyyteen tai tarkkailijan asemaan liittyviä velvoitteita.

4. Jäsenellä ei ole äänioikeutta asioissa, jotka liittyvät sen omaan eroamiseen tai mahdolliseen jäsenyyden päättymiseen.

3 LUKU

HALLINTO

7 artikla

Hallinto

1. CESSDA ERICin hallintorakenteeseen kuuluvat seuraavat elimet:

a) yleiskokous,

b) johtaja,

c) palveluntarjoajat ja palveluntarjoajien foorumi, jolla on neuvoa-antava tehtävä,

d) neuvoa-antava tiedekomitea,

e) muu yleiskokouksen perustama neuvoa-antava komitea, jonka tarkoituksena on helpottaa CESSDA ERICin tavoitteiden saavuttamista.

8 artikla

Yleiskokous

1. Yleiskokous koostuu jäsenten ja tarkkailijoiden valtuuskunnista.

2. Yleiskokouksella on CESSDA ERICin ylin päätösvalta. Yleiskokous suorittaa seuraavat tehtävät:

a) päättää talousarviosta ja rahoituskaavasta ja hyväksyy vuotuisen tilinpäätöksen ja vuosikertomuksen. Rahoituskaavaan tehtävät muutokset edellyttävät kahden kolmasosan enemmistöä annetuista äänistä. Kaikista vuosimaksua kasvattavista määrärahojen lisäyksistä päätetään kahden kolmasosan enemmistöllä annetuista äänistä;

b) päättää kahden kolmasosan enemmistöllä annetuista äänistä CESSDA ERICin toimintalinjoista tieteellisissä, teknisissä ja hallinnollisissa asioissa sekä laatii immateriaalioikeuksia koskevat toimintalinjat ja ylläpitää niitä;

c) hyväksyy strategisia suunnitelmia ja työsuunnitelmia kahden kolmasosan enemmistöllä annetuista äänistä;

d) valvoo CESSDA ERICin hallintoa;

e) valitsee yleiskokouksen puheenjohtajan ja varapuheenjohtajan;

f) nimittää ja erottaa CESSDA ERICin johtajan;

g) nimittää, korvaa ja erottaa neuvoa-antavan tiedekomitean jäsenet;

h) hyväksyy jäsenen tai tarkkailijan ehdottamat palveluntarjoajat ja hyväksyy palveluntarjoajien korvaamisen. Hyväksyntä voidaan peruuttaa, jos palveluntarjoaja ei täytä velvoitteitaan;

i) hyväksyy, korvaa ja erottaa yleiskokouksen perustamien komiteoiden jäsenet;

j) hyväksyy CESSDA ERICin tilintarkastuskertomukset;

k) vastaanottaa ja tutkii neuvoa-antavan tiedekomitean vuosikertomukset;

l) hyväksyy palveluntarjoajien foorumia kuultuaan CESSDA ERICin toimintasäännöt ja -standardit, jotka liittyvät palveluntarjoajien toimintoihin;

m) hyväksyy uudet jäsenet ja tarkkailijat sekä jäsenten tai tarkkailijoiden eroamisen ja jäsenyyden tai tarkkailijan aseman päättymisen 5 ja 6 artiklan mukaisesti.

3. Kutakin jäsentä edustaa yleiskokouksessa enintään kaksi edustajaa. Kullakin jäsenellä on yleiskokouksessa yksi ääni. Päätökset tehdään yksinkertaisella enemmistöllä annetuista äänistä, ellei tässä perussäännössä muuta määrätä. Unionin jäsenvaltioilla ja assosioituneilla mailla yhdessä on oltava äänienemmistö yleiskokouksessa. Puheenjohtaja ei osallistu äänestykseen, paitsi jos äänet menevät tasan, jolloin puheenjohtajan ääni ratkaisee.

4. Yleiskokouksen istunto on päätösvaltainen, jos läsnä on puolet jäsenistä. Jos yleiskokous ei ole päätösvaltainen, uusintaistunto kutsutaan koolle kolmen viikon kuluessa sen jälkeen, kun saman asialistan sisältävä uusi kutsu on lähetetty. Samaa asialistaa käsittelevä yleiskokouksen uusintaistunto on päätösvaltainen, jos vähintään neljäsosa jäsenistä on läsnä. Jos myöskään uusintaistunto ei ole päätösvaltainen, yleiskokouksen puheenjohtajalla on valtuudet tehdä päätökset, joita ei voi lykätä, kunnes yleiskokous voi kokoontua jälleen päätösvaltaisena. Tällaiset päätökset on mahdollisimman pian esitettävä yleiskokoukselle uudelleentarkastelua varten.

5. Jos perussäännössä edellytetään kahden kolmasosan enemmistöä annetuista äänistä, päätösvaltaisuuteen vaaditaan kolme neljäsosaa jäsenistä.

6. Yleiskokouksessa voivat äänestää ainoastaan fyysisesti läsnä olevat jäsenet. Jos jäsen ei voi olla fyysisesti läsnä, yleiskokous voi kuitenkin hyväksyä läsnäolon sähköisen yhteyden kautta. Äänioikeutta ei voi siirtää. Äänestys toimitetaan salaisena, jos vähintään kolmannes läsnä olevista jäsenistä sitä edellyttää.

7. Puheenjohtaja voi tarvittaessa päättää, että päätös tehdään yleiskokouksen istuntojen välisenä aikana kirjallista menettelyä noudattaen.

8. Tarkkailijoilla on oikeus osallistua yleiskokouksen istuntoihin ilman äänioikeutta. Kukin tarkkailija voi lähettää enintään kaksi edustajaa.

9. Yleiskokous valitsee jäsenten edustajien keskuudesta puheenjohtajan ja varapuheenjohtajan kahden vuoden ajaksi. Valintansa jälkeen puheenjohtaja ei kuulu enää jäsenen edustajiin. Sama koskee myös tilannetta, jossa varapuheenjohtaja korvaa puheenjohtajan. Jäsenet, joiden keskuudesta tällaiset nimitykset on tehty, nimittävät toisen edustajan edustamaan kyseistä jäsentä yleiskokouksessa.

10. Yleiskokous kokoontuu vähintään kerran vuodessa. Puheenjohtaja kutsuu yleiskokouksen koolle vähintään neljä viikkoa etukäteen. Jäsenillä ja tarkkailijoilla on oikeus ehdottaa asioita esityslistalle ilmoittamalla niistä puheenjohtajalle vähintään kaksi viikkoa ennen kokousta. Yleiskokouksen ylimääräinen istunto voidaan kutsua koolle puheenjohtajan tai johtajan pyynnöstä, jos ylimääräinen istunto on tarpeen CESSDA ERICin etu huomioon ottaen, tai kun vähintään puolet jäsenistä niin pyytää.

9 artikla

Johtaja

1. Johtaja toimii CESSDA ERICin toimitusjohtajana, tieteellisenä johtajana ja laillisena edustajana.

2. Johtaja nimitetään viiden vuoden toimikaudeksi ja hänet voidaan nimittää uudelleen. Pääjohtaja raportoi yleiskokoukselle.

3. Johtaja vastaa vuotuisen talousarvion, strategioiden ja toimintalinjojen laadinnasta, ja ne tulevat yleiskokouksen hyväksyttäviksi.

4. Johtaja vastaa yleiskokouksen istuntojen valmistelusta ja antaa neuvoa-antavalle tiedekomitealle ja palveluntarjoajien foorumille tarvittavaa hallinnollista tukea.

5. Johtaja vastaa yleiskokouksen päätösten täytäntöönpanosta ja varmistaa, että CESSDA ERIC noudattaa kaikkia asiaa koskevia oikeudellisia vaatimuksia.

6. Johtajalla on valtuudet tehdä kaikki CESSDA ERICin toiminnan edellyttämät päätökset.

7. Johtaja pyytää palveluntarjoajien foorumilta säännöllisesti neuvoja palveluntarjoajien kannalta merkityksellisissä asioissa pyytämällä palveluntarjoajien foorumia kommentoimaan talousarvion luonnosta, työohjelmia, strategioita ja muita tärkeitä toimintalinjoihin liittyviä asiakirjoja, ennen kuin ne toimitetaan yleiskokouksen käsiteltäviksi.

8. Johtaja seuraa sitä, miten palveluntarjoajat noudattavat toimintasääntöjä ja standardeja CESSDA ERICiin liittyvissä toiminnoissa, raportoi siitä vuosittain yleiskokoukselle ja antaa suosituksia vastatoimiksi, jos sääntöjä ei ole noudatettu.

10 artikla

Neuvoa-antava tiedekomitea

1. Yleiskokous nimittää riippumattoman neuvoa-antavan tiedekomitean, johon kuuluu vähintään neljä mutta enintään seitsemän merkittävää, riippumatonta ja kokenutta tutkijaa eri puolilta maailmaa. Neuvoa-antavan tiedekomitean jäsenet nimitetään johtajan suositusten perusteella. Johtaja pyytää neuvoja neuvoa-antavalta tiedekomitealta ja palveluntarjoajien foorumilta. Neuvoa-antavan tiedekomitean toimikausi on kolme vuotta. Jäsenet voidaan nimittää uudelleen yhdeksi toimikaudeksi.

2. Johtaja kuulee neuvoa-antavaa tiedekomiteaa vähintään kerran vuodessa palvelujen tieteellisestä laadusta, tieteellisistä toimintatavoista ja menettelyistä sekä näiden alojen tulevista suunnitelmista.

3. Neuvoa-antava tiedekomitea antaa vuosittain johtajan välityksellä yleiskokoukselle kirjallisen kertomuksen toimistaan. Kertomus sisältää arvioinnin CESSDA ERICin tarjoamista palveluista tietojensa käyttäjille. Johtaja toimittaa yleiskokoukselle kertomuksen sekä johtajan kommentit ja mahdolliset suositukset.

4. Neuvoa-antava tiedekomitea voi pyytää johtajaa ehdottamaan yleiskokoukselle tiedekomitean jäsenten täydentämistä sen varmistamiseksi, että se on riittävän edustava kaikilla CESSDA ERICin kattamilla aloilla.

11 artikla

Palveluntarjoajat

1. Palveluntarjoajat muodostavat CESSDA ERICin integroiman hajautetun toimintaverkoston.

2. Palveluntarjoajat ovat jäsenten ja tarkkailijoiden 3 artiklan 5 kohdan b alakohdan ja 4 artiklan 3 kohdan c alakohdan mukaisesti nimeämiä elimiä, joiden tarkoituksena on suorittaa tehtäviä, jotka liittyvät yhteiskuntatieteellisten tietojen hankintaan, järjestämiseen ja tietojen asettamiseen saataville omassa maassa ja koko Euroopassa.

3. Palveluntarjoajat noudattavat CESSDA ERICiin liittyvissä toiminnoissa toimintasääntöjä ja standardeja liitteen 2 mukaisesti.

4. CESSDA ERICin ja palveluntarjoajien oikeuksia ja velvollisuuksia, jotka liittyvät liitteessä 2 lueteltuihin tehtäviin, hallinnoidaan CESSDA ERICin ja asianomaisen palveluntarjoajan välisillä palvelutasosopimuksilla.

5. Palveluntarjoajat osallistuvat CESSDA ERICin hallintoon neuvonantajina.

6. Palveluntarjoajien kykyä täyttää liitteessä 2 luetellut velvollisuutensa arvioidaan yleiskokouksen päätöksen mukaisesti joka toinen tai kolmas vuosi. Kuultuaan palveluntarjoajien foorumia ja neuvoa-antavaa tiedekomiteaa johtaja päättää miten ja kenen toimesta arvioinnit suoritetaan ja esittää yleiskokoukselle arviointien tulokset sekä ehdotukset niitä koskeviksi yleiskokouksen päätöslauselmiksi.

12 artikla

Palveluntarjoajien foorumi

1. Palveluntarjoajien foorumi koostuu palveluntarjoajien edustajista, ja sillä on neuvoa-antava tehtävä. Kullakin jäsenellä tai tarkkailijalla voi olla foorumissa yksi edustaja. Johtaja helpottaa ja tukee palveluntarjoajien foorumin toimintaa.

2. Johtaja kuulee palveluntarjoajien foorumia vähintään kerran vuodessa CESSDA ERICin toimiin liittyvistä tulevista suunnitelmista ja teknisistä näkökohdista ja toimittaa palveluntarjoajien näkemykset yleiskokoukselle.

13 artikla

Perussäännön muuttaminen

Yleiskokous voi kahden kolmasosan enemmistöllä annetuista äänistä päättää ehdottaa muutosta perussääntöön. Ehdotukset toimitetaan Euroopan komissiolle asetuksen (EY) N:o 723/2009 11 artiklan mukaisesti.

4 LUKU

TOIMINTAPERIAATTEET

14 artikla

Tietojen saatavuus

1. Tietojen saatavuutta koskevien CESSDA ERICin periaatteiden on oltava julkisrahoitteisen tutkimustoiminnan tulosten saatavuutta koskevien OECD:n periaatteiden ja suuntaviivojen mukaiset (OECD Principles and Guidelines for Access to Research Data from Public Funding, OECD, 2007).

2. Ellei 14 artiklan 6 kohdassa toisin vahvisteta, palveluntarjoajien hallussa olevan julkisrahoitteisen tiedon ja metatiedon on oltava yhteyspisteessä vapaasti ja maksutta saatavilla julkista tutkimustoimintaa ja koulutusta varten ja se on asetettava ripeästi saataville.

3. Palveluntarjoajien on asetettava kaikki tietokokoelmat luvan saaneiden tutkijoiden saataville julkista tutkimustoimintaa ja koulutusta varten.

4. Palveluntarjoajien on suojeltava rekisteröityjen henkilöiden anonymiteettia sovellettavien kansainvälisten, eurooppalaisten ja kansallisten säännösten ja asiaan liittyvien eettisten puitteiden mukaisesti.

5. Palveluntarjoajilla on oltava hallussaan olevien tietojen ja metatietojen saatavuutta koskevat oikeudenmukaiset, avoimet ja läpinäkyvät menettelyt.

6. Edellä 14 artiklan 2 ja 3 kohdassa vahvistettu avoimen saatavuuden periaate ei velvoita palveluntarjoajaa jakamaan tietoja, metatietoja tai tietokokoelmia, jos tämä olisi ristiriidassa kansallisen lainsäädännön tai immateriaalioikeuksien kanssa tai muista pakottavista oikeudellisista syistä.

15 artikla

Tulosten levittäminen

1. CESSDA ERICin tulosten levittämistä koskevat periaatteet pannaan täytäntöön sen tiedotusstrategian avulla.

2. Tulosten levittämisperiaatteet kattavat kaikki CESSDA ERICin rahoittamien toimien tulokset, ja niiden on oltava avoimesti saatavilla, paitsi jos tämä on mahdotonta olemassa olevien immateriaalioikeuksien vuoksi.

3. Kaikkien teknisten asiakirjojen, toimintaperiaatteiden, keskeisten menettelyjen ja seurantaraporttien on oltava julkisesti saatavilla CESSDA ERICin verkkosivustolla.

4. Palveluntarjoajan on julkaistava kaikki asiakirjat, jotka koskevat palveluntarjoajana toimimiseen liittyvien velvoitteiden täyttämistä.

16 artikla

Immateriaalioikeudet

1. ”Immateriaalioikeudet” on tässä perussäännössä tulkittava 14 päivänä heinäkuuta 1967 tehdyn Maailman henkisen omaisuuden järjestön (WIPO) perustavan yleissopimuksen 2 artiklan mukaisesti.

2. Immateriaalioikeuksiin liittyvissä kysymyksissä jäsenten, tarkkailijoiden ja palveluntarjoajien välisiin suhteisiin sovelletaan asiaan liittyviä kansallisia ja kansainvälisiä sääntöjä ja määräyksiä.

3. Jäsenten tai palveluntarjoajien CESSDA ERICiin tuoma henkinen omaisuus säilyy immateriaalioikeuksien haltijan omaisuutena.

4. Jos henkinen omaisuus on peräisin CESSDA ERICin rahoittamasta työstä (suora rahoitus tai luontoissuoritukset), se kuluu CESSDA ERICille. CESSDA ERIC voi luovuttaa oikeutensa kokonaan tai osittain jäsenelle, tarkkailijalle tai palveluntarjoajalle, jonka toimista immateriaalioikeudet ovat syntyneet.

17 artikla

Työhönotto

1. CESSDA ERIC noudattaa työhönotossa yhtäläisten mahdollisuuksien periaatteita. Tieteellisen henkilöstön työpaikat täytetään sen jälkeen, kun niistä on ilmoitettu kansainvälisesti.

2. Kukin jäsen helpottaa kansallisen lainsäädännön vaatimuksia noudattaen lainkäyttövaltansa rajoissa CESSDA ERICin tehtäviin osallistuvien jäsenten kansalaisten ja heidän perheenjäsentensä siirtymistä ja asumista.

5 LUKU

RAHOITUS JA VASTUUT

18 artikla

Rahoitusosuudet

Yleiskokous vahvistaa kunkin jäsenen rahoitusosuuden talousarvion perusteella ja – erityissuorituksia lukuun ottamatta – suhteessa kunkin jäsenen BKT:hen. Rahoitusosuudet siirretään CESDDA ERICille yleiskokouksen asettamaan määräaikaan mennessä. Yleiskokous vahvistaa tarkkailijoiden maksuosuudet.

19 artikla

Budjettiperiaatteet, tilinpäätös ja -tarkastus

1. Varainhoitovuosi on kalenterivuosi.

2. Johtaja laatii ja esittää yleiskokouksen hyväksyttäväksi vuotuisen talousarvioesityksen ja liiketoimintasuunnitelman, mukaan luettuna jäsenten ja tarkkailijoiden ehdotetut maksuosuudet. Yleiskokous hyväksyy vuotuisen talousarvion ja rahoitusosuudet vähintään kuusi kuukautta ennen tulevaa varainhoitovuotta Vuotuisen talousarvion on oltava tasapainossa siten, että suunnitellut menot eivät ylitä suunniteltuja tuloja.

3. CESSDA ERICiin sovelletaan isäntämaan kirjanpitolainsäädäntöä sen varmistamiseksi, että tilinpäätös laaditaan, ilmoitetaan, tarkastetaan ja julkistetaan yleisesti hyväksyttyjen kansainvälisten tilinpäätösperiaatteiden ja avoimuusperiaatteen mukaisesti.

4. CESSDA ERIC laatii vuosittaisen toimintakertomuksen. Kertomus kattaa erityisesti CESSDA ERICin toimintojen tieteelliset, operationaaliset ja taloudelliset näkökohdat. Yleiskokous hyväksyy vuosikertomuksen ja toimittaa sen Euroopan komissiolle ja asianomaisille viranomaisille kuuden kuukauden kuluessa vastaavan varainhoitovuoden päättymisestä. Kertomus julkaistaan.

20 artikla

Rahoitus, vastuut ja vakuutukset

1. CESSDA ERICin varat koostuvat seuraavista:

a) jäsenten ja tarkkailijoiden maksuosuudet,

b) mahdolliset isäntämaan maksuosuudet,

c) muut varat yleiskokouksen hyväksymien rajojen ja ehtojen puitteissa, mukaan lukien kansallisista ja kansainvälisistä lähteistä saadut tutkimusapurahat ja lahjoitukset sekä taloudellisesta toiminnasta mahdollisesti saadut tulot.

2. CESSDA ERIC vastaa veloistaan.

3. Jäsenet ja tarkkailijat eivät ole yhteisvastuussa CESSDA ERICin veloista.

4. CESSDA ERIC hankkii tarvittavan vakuutussuojan infrastruktuurinsa kehittämiselle ja toiminnalle ominaisten riskien varalta.

21 artikla

Hankinnat ja verovapautukset

1. CESSDA ERIC kohtelee hankintamenettelyihin osallistuvia ehdokkaita ja tarjoajia yhdenvertaisesti ja syrjimättömästi riippumatta siitä, onko niiden kotipaikka Euroopan unionissa. CESSDA ERICin hankinnoissa noudatetaan avoimuuden, syrjimättömyyden ja kilpailun periaatteita.

2. Jäsenten ja tarkkailijoiden CESSDA ERICin toimintaan liittyvät hankinnat toteutetaan siten, että CESSDA ERICin tarpeet otetaan asianmukaisesti huomioon ja hankinnat ovat asianomaisen CESSDA ERIC -elimen antamien eritelmien ja teknisten vaatimusten mukaisia.

3. Arvonlisäveroa koskevaan, kesäkuussa 2009 annetun Norjan lain nro 58 10–3 pykälään perustuvat verovapautukset rajoitetaan arvonlisäveroon sellaisten hyödykkeiden ja palvelujen osalta, jotka on tarkoitettu CESSDA ERICin viralliseen ja yksinomaiseen käyttöön ja jotka CESSDA ERIC maksaa ja hankkii kokonaan. Verovapautuksia sovelletaan voittoa tavoittelemattomaan toimintaan. Niitä ei sovelleta voittoa tavoittelevaan toimintaan. Muita rajoituksia ei sovelleta.

6 LUKU

TOIMIAIKA, PURKAMINEN, RIITOJEN RATKAISU, PERUSTAMISTA KOSKEVAT MÄÄRÄYKSET

22 artikla

Toimiaika

CESSDA ERIC on olemassa, kunnes se puretaan 22 artiklan 2 kohdan mukaisesti.

23 artikla

Purkaminen

1. Yleiskokous voi kahden kolmasosan enemmistöllä annetuista äänistä päättää purkaa CESSDA ERICin.

2. CESSDA ERIC ilmoittaa Euroopan komissiolle purkamispäätöksestä ilman aiheetonta viivytystä ja joka tapauksessa viimeistään kymmenen päivän kuluessa päätöksen tekemisestä.

3. CESSDA ERICin velkojen maksamisen jälkeen jäljellä olevat varat jaetaan jäsenten kesken suhteessa niiden CESSDA ERICiin suorittamiin yhteenlaskettuihin osuuksiin.

4. CESSDA ERIC ilmoittaa komissiolle purkamismenettelyn päättymisestä ilman aiheetonta viivytystä ja joka tapauksessa viimeistään kymmenen päivän kuluessa sen päättymisestä.

5. CESSDA ERIC lakkaa olemasta päivänä, jona Euroopan komissio julkaisee asiasta ilmoituksen Euroopan unionin virallisessa lehdessä.

24 artikla

Sovellettava lainsäädäntö

CESSDA ERICin perustamiseen ja toimintaan sovelletaan

a) unionin lainsäädäntöä, erityisesti asetusta (EY) N:o 723/2009,

b) isäntämaan lainsäädäntöä niiden asioiden osalta, joita ei säännellä tai säännellään vain osittain unionin lainsäädännöllä,

c) tätä perussääntöä ja sen täytäntöönpanosääntöjä.

25 artikla

Riitojen ratkaisu

1. Euroopan unionin tuomioistuimella on toimivalta ratkaista CESSDA ERICiin liittyvät jäsenten ja tarkkailijoiden väliset riidat, jäsenten, tarkkailijoiden ja CESSDA ERICin väliset riidat sekä kaikki riidat, joissa Euroopan unioni on osapuolena.

2. CESSDA ERICin ja kolmansien osapuolten välisiin riitoihin sovelletaan tuomioistuinten toimivaltaa koskevaa unionin lainsäädäntöä. Tapauksissa, jotka eivät kuulu unionin lainsäädännön soveltamisalaan, riitojen ratkaisemiseen käytettävä toimivalta ja lain valinta määritetään isäntävaltion lainsäädännön perusteella.

3. Mahdollisen CESSDA ERICiä vastaan nostettavan kanteen oikeuspaikka on Bergenin piirituomioistuin, ellei 24 artiklasta ja 25 artiklan 2 kohdasta muuta johdu.

26 artikla

Perussäännön saatavuus

Tämä perussääntö on pidettävä ajan tasalla ja asetettava julkisesti saataville CESSDA ERICin verkkosivustolla ja sen sääntömääräisessä kotipaikassa.

LIITE 1 Luettelo jäsenistä ja tarkkailijoista ja näitä edustavista tahoista sekä palveluntarjoajista Jäsenet: Maa: Edustava taho: Palveluntarjoaja: Norja Norjan tutkimusneuvosto Norsk senter for forskningsdata AS Itävalta Itävallan tiede-, tutkimus- ja talousministeriö (BMWFW) Itävallan yhteiskuntatieteellinen tietoarkisto (AuSSDA) Belgia BELSPO, EWI, D.G.E.N.O.R.S (1) Yhteiskuntatieteellinen ja humanistinen tietoarkisto (SOHDA) Tšekki Opetus-, nuoriso- ja urheiluministeriö Tšekin yhteiskuntatieteellinen tietoarkisto Tanska Tanskan tiede- ja korkeakoulutusvirasto Tanskan tietoarkisto (DDA) Ranska Kansallinen tieteellisen tutkimuksen keskus (CNRS) Progedo Saksa Liittovaltion opetus- ja tutkimusministeriö (BMBF) Leibnizin yhteiskuntatieteellinen instituutti (GESIS) Kreikka Kreikan yhteiskuntatieteellinen tutkimusinfrastruktuuri (So.Da.Net) (2) Kreikan yhteiskuntatieteellinen tutkimusinfrastruktuuri (So.Da.Net) Unkari Kansallinen tutkimus-, kehitys- ja innovointivirasto (NRDI Office) TÁRKI-säätiö Alankomaat Alankomaiden tieteellisen tutkimuksen järjestö (NWO) Tietojen arkistointi ja verkostoituneet palvelut (DANS) Slovakia Slovakian opetus-, tiede-, tutkimus- ja urheiluministeriö Slovakian yhteiskunnallinen tietoarkisto (SASD) Slovenia Opetus-, tiede- ja urheiluministeriö (MIZŠ) Yhteiskuntatieteellinen tietoarkisto (ADP) Ruotsi Ruotsin tiedeneuvosto (VR) Ruotsin kansallinen tietopalvelu (SND) Yhdistynyt kuningaskunta Talous- ja sosiaalitutkimuksen neuvosto (ESRC) Yhdistyneen kuningaskunnan tietopalvelu

Tarkkailijat: Maa: Edustava taho: Palveluntarjoaja: Sveitsi Sveitsin yhteiskuntatieteiden asiantuntijakeskus FORS (1) BELSPO: Service public de programmation Politique scientifique, EWI: Departement Economie, Wetenschap en Innovatie, D.G.E.N.O.R.S.: Direction générale de l’Enseignement non obligatoire et de la Recherche scientifique. (2) Kreikan yhteiskuntatieteiden tutkimuskeskus (EKKE) maksaa jäsenen vuotuisen maksuosuuden.

LIITE 2 Palveluntarjoajien velvollisuudet CESSDAn palveluntarjoajilla on seuraavat velvollisuudet: 1. noudattaa DDI:n metatietostandardin sovittuja osia, joita edellytetään, jotta jäsen/tarkkailija voi osallistua CESSDA ERICin toimintoihin, ja jotka CESSDA ERIC yksilöi; 2. hyväksyy ja soveltaa CESSDA ERICin suosittelemia, yhteisiä kertakirjauksella toimivia käyttäjien todennusjärjestelmiä; 3. mahdollistaa aineistonsa paikantamista koskevan metatiedon ja asiaan liittyvän täydentävän metatiedon kokoamisen sisällytettäväksi CESSDA ERICin tietoportaaliin; 4. mahdollistaa tietojen lataamisen tietoaineistoistaan yhteisten yhdyskäytävien välityksellä asiaa koskevan lainsäädännön ja määräysten puitteissa; 5. varmistaa, että käytettäviä kansallisia kieliä ylläpidetään monikielisessä sanastossa; 6. jakaa arkistointityökalunsa (perussäännön 16 artiklassa vahvistettujen immateriaalioikeuksia koskevien edellytysten mukaisesti); 7. noudattaa pitkäaikaissäilytyksen OAIS-viitemallia ja kaikkia sovittuja, luotettavien säilytysarkistojen hallinnointia koskevia CESSDA ERICin vaatimuksia; 8. osallistuu CESSDA ERICin kansainvälisiin tietojen harmonisointitoimiin; 9. antaa aineistoa ja/tai asiantuntemusta kansainväliseen kysymyspankkiin; 10. antaa mentorointitukea CESSDA ERICin tarkkailijoille ja niitä edustaville palveluntarjoajille täyden jäsenyyden saavuttamiseksi; 11. antaa jäsentukea maille, joilla on kehittymätön ja hauras kansallinen infrastruktuuri, jotta ne voisivat parantaa tarvittavia valmiuksia voidakseen myöhemmin täyttää tehtävänsä jäseninä; 12. helpottaa kansallisten viranomaistietojen ja rahoitettavan tutkimuksen kannalta merkityksellisten tietojen saantia kansallisen oikeusjärjestelmän rajoissa; 13. noudattaa tietojen saantia ja tulosten levittämistä koskevia CESSDA ERICin toimintaperiaatteita; 14. noudattaa vaadittuja CESSDA ERICin toimintaperiaatteiden osia.